《得伍国开书寄答兼讯有开》
明代·李孙宸

三秋一别各参商，燕去鸿来路渺茫。双鲤见遗中有素，长河欲渡恨无梁。

竹林妒尔还高卧，宦味怜予已厌尝。闻道惠连诗更好，春来曾几梦池塘。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。